## Rješenje Agencije za zaštitu tržišnog natjecanja klasa: UP/I 430-01/2012-02/019, urbroj: 580-01/17-2013-04 od 1. veljače 2013.

### NN 18/2013 (15.2.2013.), Rješenje Agencije za zaštitu tržišnog natjecanja klasa: UP/I 430-01/2012-02/019, urbroj: 580-01/17-2013-04 od 1. veljače 2013.

18 15.02.2013 Rješenje Agencije za zaštitu tržišnog natjecanja klasa: UP/I 430-01/2012-02/019, urbroj: 580-01/17-2013-04 od 1. veljače 2013.

AGENCIJA ZA ZAŠTITU TRŽIŠNOG NATJECANJA

316

Agencija za zaštitu tržišnog natjecanja na temelju članka 13. stavka 1., 2. i 3. Zakona o državnim potporama (»Narodne novine«, broj 140/05 i 49/11) u upravnom postupku davanja odobrenja na Prijedlog Operativnog programa potpora inovacijama u brodogradnji za 2013., pokrenutom na zahtjev Ministarstva gospodarstva, na temelju odluke Vijeća za zaštitu tržišnog natjecanja, u sastavu: mr. sc. Olgica Spevec, predsjednica Vijeća za zaštitu tržišnog natjecanja, Mladen Cerovac, mag. iur., zamjenik predsjednice Vijeća za zaštitu tržišnog natjecanja, Milivoj Maršić, dipl. oec., Vesna Patrlj, dipl. iur. i dr. sc. Mirna Pavletić Župić, članovi Vijeća za zaštitu tržišnog natjecanja, sa 129. sjednice, održane 1. veljače 2013., donosi:

RJEŠENJE

I. Odobrava se državna potpora u obliku subvencije u ukupnom iznosu od 10.000.000,00 kn, namijenjena za inovaciju za novu klasu broda, nove komponente i sustave broda te nove procese (koji uključuju proizvodnju, planiranje, logistiku ili projektiranje), sadržana u Prijedlogu Operativnog programa potpora inovacijama u brodogradnji za 2013., jer je sukladna sa Zakonom o državnim potporama.

II. Utvrđuje se da se državne potpore u obliku subvencije iz točke I. izreke ovog rješenja ne mogu dodijeliti poduzetnicima u teškoćama iz Odluke o objavljivanju pravila o državnim potporama za sanaciju i restrukturiranje (»Narodne novine«, broj 20/07 i 119/11).

III. Ovo rješenje bit će objavljeno u »Narodnim novinama«.

Obrazloženje

I. Zaprimanje zahtjeva

Agencija za zaštitu tržišnog natjecanja (dalje: Agencija) zaprimila je 24. prosinca 2012., od Ministarstva gospodarstva, Prijedlog Operativnog programa potpora inovacijama u brodogradnji 2013. (dalje: Prijedlog Operativnog programa), radi donošenja odobrenja iz članka 13. stavka 1. Zakona o državnim potporama (»Narodne novine«, broj 140/05 i 49/11; dalje: ZDP)

Uvidom u dostavljeni Prijedlog Operativnog programa utvrđeno je da je Prijedlog Operativnog programa potrebno dopuniti u dijelu koji se odnosi na naziv pozicije u Državnom proračunu Republike Hrvatske za 2013.; u dijelu koji se odnosi na povrat nenamjenski iskorištenih sredstava i na poticajni učinak. Stoga je Agencija, zahtjevom od 4. siječnja 2013., od Ministarstva zatražila dopunu Prijedloga Operativnog programa i dostavu Obrasca prijave državne potpore (dalje: Obrazac) budući da uz Prijedlog Operativnog programa isti nije dostavljen.

Dopunjeni Prijedlog Operativnog programa i Obrazac dostavljeni su 18. siječnja 2013.

II. Primijenjeni propisi

Agencija je u ovom postupku primijenila ZDP i Uredbu o državnim potporama (»Narodne novine«, broj 50/06; dalje: Uredba)

Uredba u članku 2. propisuje da se sadržaj sukladnosti potpora temelji na pravilima koja proizlaze iz članka 70. Sporazuma o stabilizaciju i pridruživanju između Republike Hrvatske i Europskih zajednica i njihovih država članica (»Narodne novine – međunarodni ugovori«, broj 14/01, 14/02, 1/05, 7/05 i 9/05; dalje: SSP).

Sukladno članku 3. i 4. Uredbe, temeljem odluke Vlade Republike Hrvatske, u »Narodnim novinama« objavljuju se tekstovi pravila o državnim potporama koja proizlaze iz SSP-a i odredbe o načinu provedbe pravila. Stoga je, u konkretnom slučaju Agencija u provedbi postupka primijenila i Odluku o objavljivanju pravila o državnim potporama sektoru brodogradnje (»Narodne novine«, broj 3/13; dalje: Odluka) koja sadrži Okvir o državnim potporama brodogradnji (»Službeni list« Europske unije, broj C 364/9, od 14. prosinca 2011.) koji se primjenjuje od 1. siječnja 2012. do 31. prosinca 2013.

Također primijenjen je Pravilnik o obliku i sadržaju, te načinu prikupljanja podataka i vođenja evidencije državnih potpora (»Narodne novine«, broj 47/12) koji propisuje sadržaj Obrasca te je izvršen uvid u Državni proračun Republike Hrvatske za 2013. i projekcije za 2014. (»Narodne novine«, broj 139/12).

III. Postojanje državne potpore u Prijedlogu Operativnog programa

Agencija je, polazeći od navedenih odredbi iz Prijedloga Operativnog programa, u konkretnom slučaju utvrdila da isti predviđa dodjelu državnih potpora iz članka 3. stavka 1. ZDP-a u obliku subvencija. Prema članku 3. stavku 1. ZDP-a, državne potpore su svi stvarni i potencijalni rashodi ili umanjeni prihodi države dodijeljeni od davatelja državne potpore koji narušavaju ili bi mogli narušiti tržišno natjecanje davanjem prednosti na tržištu korisniku državne potpore, bez obzira na oblik državne potpore, u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a.

Prema članku 8. Uredbe, predmetna mjera je državna potpora prema ZDP-u, ako zadovoljava sve sljedeće uvjete:

– mjera predstavlja stvarni ili potencijalni rashod, ili stvarni ili potencijalni umanjeni prihod Republike Hrvatske, lokalne ili područne (regionalne) samouprave ili drugih pravnih osoba koje dodjeljuju ili upravljaju državnim potporama, u smislu ZDP-a,

– mjera je selektivne naravi, odnosno mjerom se daje prednost na tržištu pojedinom korisniku ili skupini korisnika državne potpore,

– mjera narušava ili bi mogla narušiti tržišno natjecanje, i

– mjera utječe na trgovinu između Republike Hrvatske i Europskih zajednica.

U konkretnom slučaju utvrđeno je da subvencija iz Prijedloga Operativnog programa ispunjava sve prethodno navedene uvjete iz članka 8. Uredbe:

– predstavlja stvarni rashod Republike Hrvatske,

– selektivna je jer se dodjeljuje isključivo brodograditeljima koji grade određene vrste brodova,

– daje prednost na tržištu budućem korisniku državne potpore budući da korisnici dio troškova za inovacije ne moraju podmirivati iz svojeg redovitog poslovanja,

– njenom dodjelom narušava se ili može narušiti tržišno natjecanje, te utječe na trgovinu između Republike Hrvatske i država članica Europske unije jer će zahvaljujući dodijeljenoj državnoj potpori korisnici jačati svoj položaj u odnosu na svoje konkurente u Europskoj uniji koji ne dobivaju takve vrste državnih potpora.

IV. Opis Prijedloga Operativnog programa

Budući da će se temeljem Operativnog programa dodjeljivati državne potpore, isti predstavlja program državne potpore iz članka 3. stavka 2. ZDP-a. Članak 3. stavak 2. ZDP-a propisuje da se programom državne potpore smatra akt na temelju kojeg se, bez potrebe za dodatnim provedbenim mjerama, unaprijed neodređenim korisnicima državne potpore dodjeljuju pojedinačne državne potpore. Prijedlog Operativnog programa opisan je u nastavku obrazloženja ovog rješenja.

IV.1. Davatelj državne potpore: Ministarstvo gospodarstva

Članak 2. stavak 1. ZDP-a, između ostalog, propisuje da su davatelji državne potpore u smislu ZDP-a, Republika Hrvatska putem ovlaštenih pravnih osoba i središnjih tijela državne uprave, te svaka pravna osoba koja dodjeljuje ili upravlja državnim potporama u smislu ZDP-a.

IV.2. Naziv programa: Operativni program potpora inovacijama u brodogradnji za 2013.

IV.3. Cilj i namjena: osiguranje jednakih uvjeta poslovanja domaćih brodogradilišta u odnosu na svjetsku konkurenciju, osiguranje europskih uvjeta i standarda ulaganja u istraživanje, razvoj i inovacije, poticanje suradnje brodogradilišta sa sektorom malog i srednjeg poduzetništva putem suradnje na razvoju brodske opreme, razvoj specijalnih tailor-made brodova radi postizanja zdravog poslovanja i profitabilnosti.

IV.4. Korisnici državnih potpora:

Iz točke 5. Prijedloga Operativnog programa i Obrasca proizlazi da su korisnici državne potpore veliki, srednji i mali poduzetnici – brodogradilišta koja grade komercijalne novogradnje ili se bave remontom i/ili preinakama brodova i objekata pomorske tehnologije, ne manjim od 100 brt.

Za slučaj da se potpora odnosi na putničke ili radne brodove, minimalna istisnina putničkih ili radnih brodova iznosi 40 tona, uzevši u obzir da omjer između bruto tonaže i istisnine takvih brodova iznosi 2,5.

U točki 3. Prijedloga Operativnog programa navedeno je da se državne potpore ne mogu dodijeliti poduzetnicima u teškoćama iz Smjernica Zajednice za državne potpore za sanaciju i restrukturiranje poduzetnika u teškoćama (SL C 244, od 1. listopada 2004.) koje su sadržane u Odluci o objavljivanju pravila o državnim potporama za sanaciju i restrukturiranje (»Narodne novine«, broj 20/07 i 119/11).

Pojam brodogradnje odgovara pojmu sadržanom u Odluci iz koje proizlazi da sektor brodogradnje uključuje sve poduzetnike koji se bave brodogradnjom, popravcima brodova ili prenamjenom brodova kao i sve povezane subjekte. U točki 12. a) Odluke navedeno je da brodogradnja znači gradnju trgovačkih plovila koja na vlastiti pogon koja se koriste za prijevoz putnika i/ili robe čija tonaža nije manja od 100 tona bruto. Također, navedeno je da preinaka broda znači preinaku trgovačkog plovila na vlastiti pogon koje nije manje od 100 tona bruto.

Prijedlog Operativnog programa predviđa i dodjelu državnih potpora za ribarske brodove, međutim, poljoprivreda i ribarstvo, prema članku 1. stavku 2. ZDP-a nisu predmet ZDP-a.

IV.5. Kategorije, opravdani troškovi i intenziteti državne potpore:

IV.5.a) Kategorije državne potpore

Državne potpore dodjeljuju se za poboljšanje postojećih i razvoj novih proizvoda, tehnologija i tehnoloških procesa.

U točki 6.1. Prijedloga Operativnog programa, odnosno u točki 14. Odluke, navedeno je da se potpora za inovaciju može odobriti za industrijsku primjenu inovativnih proizvoda i procesa. To su tehnološki novi ili suštinski poboljšani proizvodi i procesi u usporedbi s najnovijim razvojnim dostignućima koja postoje u brodograđevnoj industriji. Implementacija inovativnog proizvoda ili procesa mora nositi rizik tehnološkog ili industrijskog neuspjeha,

i odnosi se na:

– novu klasu broda koja je navedena u točki 6.2. Prijedloga Operativnog programa i odgovara točki 17. Odluke i točki 1. Priloga sadržanog u Odluci i koja se odobrava za razvoj i projektiranje nove klase broda koja je određena prototipom,

– nove komponente i sustave broda koji su navedeni u točki 6.3. Prijedloga Operativnog programa i odgovara točki 17. Odluke i točki 2. Priloga sadržanog u Odluci, a odnosi se na nove inovativne dijelove broda koji se mogu izdvojiti od broda kao zaseban element,

– nove procese koji su navedeni u točki 6.4. Prijedloga Operativnog programa i odgovara točki 18. Odluke, a odnosi se na razvoj i provedbu inovativnih procesa glede proizvodnje, planiranja, logistike ili projektiranja.

IV.5.b) Opravdani troškovi za dodjelu državne potpore

– Za novu klasu broda iz točke 6.2. Prijedloga Operativnog programa opravdani troškovi opisani su u točki 7.1.1. Prijedloga Operativnog programa i odgovaraju točki 1.a)-g) Priloga sadržanog u Odluci i odnose se na sljedeće opravdane troškove: troškove razvoja koncepta; troškove oblikovanja koncepta; troškove funkcionalnog oblikovanja; troškove detaljnog oblikovanja; troškove studija, testiranja, gradnje modela te slične troškove u vezi razvoja i oblikovanja plovila; troškove planiranja izvedbe dizajna; te troškove testiranja i probe proizvoda.

Navedeni troškovi isključuju standardni projekt koji je jednak prijašnjoj klasi broda.

– Opravdani troškovi radne snage i režijski troškovi za novu klasu broda (krivulja usvajanja znanja) opisani su u točki 7.2.2. Prijedloga Operativnog programa i odgovaraju opravdanim troškovima iz točke 1. h) Priloga Odluke i odnose se na dodatne proizvodne troškove koji su striktno potrebni za vrednovanje tehnološke inovacije i koji moraju biti ograničeni na najmanju potrebnu mjeru.

Dodatni proizvodni troškovi za novu klasu broda definirani su kao trošak radne snage i pripadajućih režijskih troškova sukladno normalnoj praksi u brodograđevnoj industriji u odnosu na proizvodne troškove slijedećih brodova u istoj seriji (brodova blizanaca). U iznimnim slučajevima, opravdanim troškovima može se smatrati najviše 10% troškova radne snage i režijskih troškova povezanih s gradnjom nove klase broda, ako su ti troškovi neophodni da bi se mogla potvrditi tehnička inovacija. Troškovi radne sage uključuju plaće i socijalna davanja, a slučaj se smatra opravdanim ako se procjeni da su dodatni, gore navedeni, proizvodni troškovi veći od 3%.

– Opravdani troškovi za nove komponente ili sustave broda iz točke 6.3. Prijedloga Operativnog programa odnose se na troškove projektiranja i razvoja, troškove testiranja inovativnog dijela ili modela, troškove materijala i opreme, a u iznimnim slučajevima, troškove izvedbe i ugradnje nove komponente ili sustava koji su neophodni za potvrdu inovacije, ako su ograničeni na najmanju moguću mjeru. Navedeni troškovi opisani su u točki 7.3. Prijedloga Operativnog programa i odgovaraju opravdanim troškovima iz točke 2. Priloga Odluke.

– Opravdani troškovi za nove procese iz točke 6.4. opisani su u točki 7.4. Prijedloga Operativnog programa, striktno su ograničeni na inovativni proces, a odnose se na troškove projektiranja i razvoja, troškove materijala i opreme; troškove ispitivanja novih procesa ako se provode te troškove studija izvedivosti koje su započete u razdoblju od 12 mjeseci prije podnošenja zahtjeva za državnu potporu za inovacije. Navedeni troškovi odgovaraju troškovima iz točke 3. Priloga Odluke.

Opravdani troškovi ne smiju sadržavati troškove za nabavu roba i usluga od dobavljača ukoliko je dobavljač primio državne potpore za iste ciljeve u odnosu na predmetnu robu i uslugu.

IV.5.c) Intenzitet za dodjelu opravdanih troškova

Intenziteti opravdanih troškova za kategorije državnih potpora iz točke IV.5.a) obrazloženja ovog rješenja navedeni su u točki 8. Prijedloga Operativnog programa i iznose 20% prethodno navedenih opravdanih troškova iz točke IV.5.b) obrazloženja ovog rješenja, za inovacije i proizvode.

Za inovativne projekte u brodogradnji koji unapređuju ekološku zaštitu na način da premašuju postavljenje ekološke standarde EU državna potpora može iznosi do maksimalno 30% opravdanih troškova.

Navedeni intenziteti odgovaraju točkama 14. i 16. Odluke.

IV.6. Trajanje programa i izvori sredstava:

Program će se primjenjivati od dana donošenja rješenja o odobrenju do 31. prosinca 2013., a sredstva su predviđena u Državnom proračunu Republike Hrvatske za 2013. na poziciji A817028 – Razvoj i jačanje konkurentnosti brodogradilišta kroz inovacije u iznosu od 10.000.000,00 kn.

IV.7. Način dodjele državne potpore i pravila o zbrajanju državnih potpora.

Iz točaka 4. i 10. Prijedloga Operativnog programa proizlazi da se državne potpore odobravaju uvjetno, što znači da ukoliko se utvrdi da sredstva nisu potrošena namjenski, poduzetnik je ista dužan vratiti uz primjenu osnovne referentne stope uvećane za 100 baznih bodova.

Zahtjev za dodjelu državne potpore podnosi se Ministarstvu gospodarstva, a o zahtjevu odlučuje Stručno radno povjerenstvo od pet članova (čine ga dva predstavnika Ministarstva i po jedan predstavnik Brodarskog instituta, brodogradilišta i proizvođača brodske opreme). Zahtjev se podnosi prije nego što podnositelj zahtjeva započne s provedbom određenog projekta gradnje, remonta ili preinake broda, ili započne provoditi novi proces u svezi s gradnjom, remontom ili preinakom broda za koji se traži potpora i mora sadržavati kvalitativan i kvantitativan opis inovacije. Nakon zaprimanja zahtjeva, Stručno radno povjerenstvo vrši analizu pristiglih zahtjeva radi utvrđivanja je li projekt za koji je zatražena državna potpora predstavlja tehnološki novi ili suštinski poboljšan proizvod ili proces u usporedbi s najnovijim razvojnim dostignućima koja postoje u brodograđevnoj industriji i jesu li troškovi projekta prihvatljivi za dodjelu državne potpore.

U točki 4. Prijedloga Operativnog programa navedeno je da se državne potpore koje će biti dodijeljene temeljem Prijedloga Operativnog programa nakon njegovog usvajanja zbrajaju s drugim državnih potporama, a visina državne potpore po pojedinom primatelju ne može prijeći intenzitet opravdanih troškova bez obzira na davatelja državne potpore. Navedena odredba Prijedloga Operativnog programa o kumulaciji državnih potpora sukladna je poglavlju 5. Odluke.

IV.8. Poticajni učinak

Poticajni učinak opisan je u točki 9. Prijedloga Operativnog programa u kojoj je navedeno da potpora čija je dodjela predviđena Prijedlogom Operativnog programa mora dovesti do promjene ponašanja korisnika potpore na način da se intenziviraju korisnikove inovacijske aktivnosti na način da se povećaju s obzirom na opseg, iznos koji je potrošen i područje primjene.

Poticajni učinak ne postoji ukoliko je provedba projekta započeta prije podnošenja zahtjeva za dodjelu potpora za inovaciju, kako je to opisano u točki IV.7. obrazloženja ovog rješenja, odnosno u točki 10. Prijedloga Operativnog programa.

Ukoliko podnositelj zahtjeva ne dokaže poticajni učinak, smatra se da ne ispunjava kriterij za dodjelu državne potpore za inovaciju te ona neće biti dodijeljena.

Kao dokaz da državne potpore za inovaciju imaju poticajnu učinak, podnositelj zahtjeva dužan je dostaviti ex ante procjenu povećanja inovacijskih aktivnosti koja se temelji na usporednoj analizi slučaja u kojem su dodijeljene državne potpore sa slučajem u kojem one nisu dodijeljene.

Poticajni učinak kakav je naveden u opisanoj točki obrazloženja ovog rješenja, odnosno u točki 9. Prijedloga Operativnog programa, usklađen je sa poglavljem 3.2.4. Odluke koja propisuje uvjete za ostvarenje poticajnog učinka.

V. Ocjena Prijedloga Operativnog Programa i odluka Vijeća za zaštitu tržišnog natjecanja

Vijeće za zaštitu tržišnog natjecanja (dalje: Vijeće) je na svojoj 129. sjednici, održanoj 1. veljače 2013., odlučivalo o Prijedlogu Operativnog programa. Pri donošenju odluke, Vijeće je uzelo u obzir cjelokupno utvrđeno činjenično stanje, te je odlučilo da su državne potpore u obliku subvencije u ukupnom iznosu od 10.000.000,00 kn namijene za inovaciju za novu klasu broda, nove komponente i sustave broda te nove procese (koji uključuju proizvodnju, planiranje logistiku ili projektiranje), sukladne sa ZDP-om, stoga je odlučeno kao u točki I. izreke ovog rješenja.

Vijeće svoju odluku obrazlaže kako slijedi.

Budući da je u točki III. obrazloženja ovog rješenja utvrđeno da subvencije koje će se dodjeljivati nakon usvajanja Prijedloga Operativnog programa predstavljaju državnu potporu iz članka 3. stavka 1. ZDP-a. te da Prijedlog Operativnog programa predstavlja program državne potpore iz članka 3. stavka 2. ZDP-a, radi donošenja odobrenja na Prijedlog Operativnog programa potrebno je utvrditi jesu li državne potpore opisane u točki IV.5.a) obrazloženja ovog rješenja sukladne sa ZDP-om.

Naime, članak 4. stavka 1. ZDP-a propisuje opću zabranu dodjele državnih potpora koje narušavaju ili bi mogle narušiti tržišno natjecanje davanjem povlastica na tržištu korisniku državne potpore bez obzira na oblik državne potpore u mjeri u kojoj to može utjecati na ispunjenje međunarodno preuzetih obveza Republike Hrvatske iz SSP-a, dok su člankom 4. stavkom 2. i 3. ZDP-a predviđena izuzeća od te opće zabrane. Izuzeća od opće zabrane državne potpore mogu se primijeniti ukoliko su kategorije državne potpore, intenziteti, opravdani troškovi i ostali uvjeti za dodjelu državne potpore sukladni s pravilima koja određuju pojedinu kategoriju državne potpore.

Budući da je u Prijedlogu Operativnog programa predviđena dodjela državnih potpora iz članka 3. stavka 1. ZDP-a, namijenjenih za inovacije u brodogradnji na takve državne potpore moguće je primijeniti izuzeće iz članka 4. stavka 3. točke d) ZDP-a, iz kojeg proizlazi da su sukladne ZDP-u državne potpore koje su namijenjene poticanju određenih gospodarskih djelatnosti ili određenih gospodarskih područja.

Primjena izuzeća iz članka 4. stavka 3. točke d) ZDP-a, na državne potpore iz Prijedloga Operativnog programa opisane u točki IV.5.a) obrazloženja ovog rješenja, moguća je ukoliko su predložene kategorije državne potpore, intenziteti, opravdani troškovi i ostali za dodjelu državne potpore uvjeti sukladni s pravilima koja se odnose na tu kategoriju državne potpore, a koja su sadržana u Odluci.

Analizom opravdanih troškova i intenziteta državnih potpora sadržanih u Prijedlogu Operativnog Programa i opisanih u točki IV.5.a), b) i c) Prijedloga Operativnog programa te opravdanih troškova i intenziteta propisanih za inovacije u brodogradnji sadržanih u Odluci, utvrđeno je da su sukladni s pravilima koja su sadržana u Odluci. Nadalje, Vijeće je utvrdilo da Prijedlog Operativnog programa u točki 9. sadržava poticajni učinak koji je propisan u poglavlju 3.2.4. Odluke, te da u točki 4. sadržava odredbu o kumulaciji državnih potpora koja je propisana u poglavlju 5. Odluke.

Nadalje, Agencija sukladno članku 13. stavku 3. ZDP-a, može donijeti odobrenje uz navođenje posebnih uvjeta i rokova za provedbu državne potpore. Stoga je Vijeće odlučilo da se državne potpore u obliku subvencije za poticanje inovacija u brodogradnji ne mogu dodijeliti poduzetnicima u teškoćama iz Odluke o objavljivanju pravila o državnim potporama za sanaciju i restrukturiranje, pa je temeljem odluke Vijeća odlučeno kao u točki II. izreke ovog rješenja.

Također, Vijeće ukazuje da se brodogradilišta: Brodograđevna industrija Split d.d. Split, 3. Maj d.d., Rijeka i Brodotrogir d.d. Trogir, sve dok provode proces restrukturiranja, smatraju poduzetnicima u teškoćama te ne mogu biti korisnici državne potpore koje će Ministarstvo dodjeljivati temeljem predloženog Prijedloga Operativnog programa nakon njegovog usvajanja.

Temeljem članka 18. ZDP-a, rješenja Agencije kojima se daje odobrenje na prijedlog akta državne potpore iz članka 13. stavka 1., 2., 3., ZDP-a, objavljuju se u »Narodnim novinama«, te je odlučeno kao u točki III. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku. Protiv ovog rješenja žalba nije dopuštena, ali nezadovoljna stranke može pokrenuti upravni spor pred nadležnim upravnim sudom u roku od trideset (30) dana od dana dostave ovog rješenja.

Klasa: UP/I 430-01/2012-02/019

Urbroj: 580-01/17-2013-04

Zagreb, 1. veljače 2013.

Predsjednica Vijeća za
zaštitu tržišnog natjecanja
mr. sc. Olgica Spevec, v. r.

Rješenje, NN 18/2013-316